**Semnul dintre clipe**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am pus un semn de carte între clipe

pe care-aș vrea să le citesc din nou,

atunci când voi dori să se-nfiripe

din picături de vreme, un tablou.

A fost ce am avut la îndemână,

ceva pe care timpul a presat

din toamna care-a devenit stăpână

și frunzelor culoarea a schimbat.

E-o frunză, da, o amintire caldă

a lumilor prin care am zburat,

a insulei, lagunei care scaldă

nisipul fără forme de păcat.

E semnul ce separă două clipe

ce au trecut frumos, ca într-un vis,

cuvântul ce-ar putea să se risipe,

căci este-n pagini separate scris.